Simoné Roets en Joshua Na Die Reën span kragte saam in treffende enkelsnit
Updated Nov. 18, 2021, 9:55 a.m. | By Music Reporter
Na die vrystelling van haar eerste Afrikaanse enkelsnit en musiekvideo, 'Dans In Die Donker', het die Suid-Afrikaanse sanger en liedjieskrywer, Simoné Roets, sommer diep in die harte van plaaslike gehore gekruip.
Daarom is sy baie opgewonde om haar nuwe liedjie, 'Ongerep', met luisteraars te deel. Nie net het Jattie de Beer van Artistry Productions hom skitterend van sy taak gekwyt het met die vervaardiging van die snit nie, maar sy het ook die voorreg gehad om saam met Joshua Na Die Reën (Jacques de Villiers) hieraan te werk.
Hierdie kontemporêre popsnit, uit haar eie pen, gaan oor hoe kwesbaar die mens eintlik is. "'Ongerep' is iets wat onaangeraak is en in die konteks van hierdie liedjie verwys dit na iemand in sy/ haar rou vorm - voor die wêreld se verwagtinge en jou omstandighede kom vorm het wie jy is. Die liedjie is 'n uitdaging om terug te kom by daai rou vorm, want dit is waar die mooi lê in elkeen van ons," deel sy oor die betekenis agter die liedjie.
"Ongerep' gaan daaroor om eg te wees. Ons almal kort iemand wat ons herinner dat ons nie perfek hoef te wees nie. Iemand wat die mooi in ons sien en uitwys," verduidelik sy. "Die video wys twee mense wat mekaar help om weer by die rou en egtheid van menswees uit te kom."
'Ongerep' is nou beskikbaar op alle digitale platforms. Laai dit hier af: https://linktr.ee/simoneroets